VSL sklep II Cp 2070/2015
Sodna praksa višjih sodišč, 2015-09-17

sklep o dedovanju - sklep o razveljavitvi sklepa o dedovanju - soglasje k preklicu sklepa o dedovanju - preklic soglasja - odločitev o glavni stvari - dopustnost pritožbe

Sklep sodišča prve stopnje o spremembi ali razveljavitvi sklepa o dedovanju ni sklep procesnega vodstva in je zoper njega dovoljena pritožba.

1. Z izpodbijanim sklepom je sodišče prve stopnje zavrnilo predlog oporočne dedinje .... za razveljavitev sklepa z dne 26. 11. 2014, s katerim je sodišče prve stopnje razveljavilo svoj sklep o dedovanju na podlagi prvega odstavka 173. člena Zakona o dedovanju – ZD.

2. Zoper sklep je dedinja vložila pravočasno pritožbo zaradi napačne uporabe materialnega prava in predlagala, da pritožbeno sodišče pritožbi ugodi in izpodbijani sklep spremeni tako, da sklep o razveljavitvi sklepa o dedovanju razveljavi, o pritožbi dediča A. A. zoper sklep o dedovanju pa naj odloči višje sodišče. Meni, da je sklep o razveljavitvi sklepa o dedovanju po svoji pravni naravi sklep procesnega vodstva, ki ga sodišče lahko kadarkoli spremeni. Proti sklepu procesnega vodstva tudi ni pravnega sredstva, ne glede na to, ali ima tak sklep pravni pouk.

4. Sodišče prve stopnje je dne 8. 9. 2014 izdalo sklep o dedovanju, s katerim je za edino dedinjo po zapustniku na podlagi oporoke, proglasilo pritožnico. Zoper sklep se je pritožil zapustnikov sin. Na podlagi določbe prvega odstavka 173. člena Zakona o dedovanju (ZD),(1) ob strinjanju obeh dedičev, je sodišče prve stopnje s sklepom z dne 26. 11. 2014 sklep o dedovanju razveljavilo. Zoper sklep se dediča nista pritožila. Naknadno pa je oporočna dedinja preklicala svoje soglasje k preklicu sklepa o dedovanju s strani sodišča prve stopnje ob uporabi določbe prvega odstavka 173. člena ZD in predlagala, da sodišče prve stopnje sklep z dne 26. 11. 2014 razveljavi, glede na to, da ta sklep predstavlja procesni sklep, ki ga lahko sodišče kadarkoli samo spremeni. Sodišče prve stopnje je predlog zavrnilo in zavzelo stališče, da ne gre za procesni sklep, ki bi ga lahko samo kadarkoli spremenilo. Odločitev je materialnopravno pravilna.

5. Pritožba je praviloma devolutivno pravno sredstvo – o njej odloča sodišče druge stopnje. ZD pa v 173. členu, dopušča možnost, da sodišče prve stopnje, pod določenimi pogoji, samo spremeni ali razveljavi svoj sklep (ne sme pa pritožbe zavrniti kot neutemeljene). Pritožbo sodišče prve stopnje preizkusi po vsebini (v meritumu) in ima torej pravico, da ponovno odloči o vsebini stvari. Zato sklep, s katerim sodišče prve stopnje samo z novim sklepom spremeni svoj prejšnji sklep ali ga prekliče, ni sklep procesnega vodstva, ampak gre za odločanje o glavni stvari, kot to pravilno ugotavlja sodišče prve stopnje. Zoper takšen sklep je tudi dovoljena pritožba(2) in so drugačne pritožbene navedbe neutemeljene.

6. Ker je sodišče prve stopnje glede na povedano, upoštevaje pravnomočnost sklepa z dne 26. 11. 2014, predlog pritožnice pravilno in zakonito zavrnilo, je pritožbeno sodišče pritožbo zavrnilo kot neutemeljeno in sklep potrdilo (2. točka 365. člena Zakona o pravdnem postopku v zvezi s 163. členom ZD).

Op. št. (1): Pritožba se vloži pri sodišču, ki je sklep izdalo in ki lahko po pritožbi samo z novim sklepom spremeni svoj prejšnji sklep ali ga prekliče, če s tem niso prizadete pravice drugih oseb, ki se opirajo na ta sklep.

Op. št. (2): Primerjaj komentar k 184. členu, Kreč M., Pavić Đ., Komentar Zakona o nasljeđivanju, Zagreb 1964.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.